**ΕΝΟΤΗΤΑ 11: Ο ΧΑΡΑΚΤΗΡΑΣ ΚΑΙ ΟΙ ΣΤΟΧΟΙ ΤΗΣ ΠΑΙΔΕΙΑΣ**

Το εκπαιδευτικός σύστημα αποτελεί ζήτημα πολιτικό και δημόσιο.

Βασικές πολιτικές θέσεις του Αριστοτέλη

* Όλοι οι πολίτες αποτελούν μέρος ενός συνόλου , της πόλης. Η ευημερία του κάθε πολίτη ξεχωριστά είναι απολύτως αλληλένδετη με την ευημερία του συνόλου.
* Κεντρικός στόχος όλων των ανθρωπίνων δραστηριοτήτων σε μια πολιτική κοινωνία είναι η συνοχή, η ευημερία, η πρόοδος της πόλης στο σύνολό της. Σε αυτό μόνο το πλαίσιο επιτυγχάνεται και η ευδαιμονία του κάθε πολίτη , ως μέρους αυτού του συνόλου.

Το εκπαιδευτικό σύστημα

* *Η παιδεία είναι απαραίτητη προϋπόθεση για την ευημερία και την πρόοδο του κοινωνικού συνόλου*.
* *Επομένως η παιδεία αποτελεί ζήτημα πολιτικής διαχείρισης*. Το εκπαιδευτικό σύστημα πρέπει να εναρμονίζεται πλήρως με τις ανάγκες και τους στόχους του πολιτεύματος της πόλης- κράτους, ώστε μελλοντικά οι νέοι άνθρωποι να μπορούν να προσφέρουν στην κοινωνία έχοντας διαπλάσει το ορθό ήθος και πνεύμα.
* *Ως εκ τούτου, η παιδεία πρέπει να είναι αντικείμενο κρατικής μέριμνας, οπότε πρέπει:*
1. Να ρυθμίζεται νομοθετικά.
2. Να έχει δημόσιο χαρακτήρα.
3. Να είναι ίδια, ενιαία για όλους τους ελεύθερους πολίτες. (Φάκελος Υλικού, σελ. 106)

Η παιδεία, λοιπόν, συνδέεται άμεσα με ην διακυβέρνηση του κράτους, είναι πολιτική – κι όχι ιδιωτική- υπόθεση, καθώς έχει τεράστια σημασία για τη συνολική ζωή του κράτους , αλλά και του κάθε πολίτη ξεχωριστά, αφού καθορίζει το παρόν του και προδιαγράφει το μέλλον του.

Ταύτιση Πλάτωνα και Αριστοτέλη ως προς τις απόψεις τους για την παιδεία.

Εφόσον μόνο μέσα σε μια πόλη- κράτος, που ευημερεί και προοδεύει, ο άνθρωπος δύναται να διασφαλίσει την ευδαιμονία του , η παιδεία αποτελεί δημόσια υπόθεση. Η παιδεία εξάλλου σε αυτό ακριβώς αποβλέπει, στην πρόοδο , τη συνοχή και την ευημερία του συνόλου.

Οι στόχοι του εκπαιδευτικού συστήματος

* η αρετή
* η ανάπτυξη του πνεύματος,
* το ήθος της ψυχής
* η χρησιμότητα της γνώσης (η γνώση για την καθημερινή ζωή ή την επαγγελματική κατάρτιση)
* η ίδια η γνώση ως αυταξία (θεωρητική/επιστημονική γνώση) (Φάκελος Υλικού, σελ. 106)

Τα εκπαιδευτικά αντικείμενα- η αντιστοιχία τους με τους στόχους της αγωγής

1. ανάγνωση και γραφή
2. γυμναστική
3. μουσική
4. ενίοτε σχέδιο και ζωγραφική
5. η αριθμητική διδασκόταν συνήθως κατ’ οίκον, οπότε δεν αναφέρεται ως διδακτικό αντικείμενο του σχολείου.

Α. **αντικείμενα χρήσιμα προς τον βίον**: ανάγνωση και γραφή, σχέδιο, ζωγραφική, μουσική

Β. **αντικείμενα τείνοντα προς αρετήν**: μουσική, γυμναστική, σχέδιο, ζωγραφική. Τα δύο τελευταία συμβάλλουν στη δημιουργική αξιοποίηση του ελευθέρου χρόνου και την αισθητική καλλιέργεια.

Οι τύποι παιδείας στην εποχή του Αριστοτέλη

1. **ωφελιμιστική παιδεία**: η μετάδοση κυρίως πρακτικών γνώσεων , με άμεση χρησιμότητα στη ζωή (*τα χρήσιμα προς τον βίον*). Συνδέεται με την επαγγελματική κατάρτιση των νέων , δηλαδή τους προσανατολίζει στην απόκτηση επαγγελματικών προσόντων και στην άσκηση μίας τέχνης προς βιοπορισμό.
2. **Ηθοπλαστική παιδεία**: αποβλέπει στην ηθικοποίηση των νέων (*τα τείνοντα προς την αρετήν)*, στη διάπλαση ηθικού, ενάρετου χαρακτήρα και στην εμπέδωση αξιών και υψηλών ιδανικών.
3. **Γνωσιοκεντρική παιδεία**: παρέχει γνώσεις που δεν αποβλέπουν σε άμεσες πρακτικές εφαρμογές (*τα περιττά*). Η παιδεία αυτή, η οποία έχει έντονα θεωρητικό και επιστημονικό χαρακτήρα, δίνει προτεραιότητα στην πνευματική καλλιέργεια, στην ανάπτυξη της διάνοιας των νέων.

Η συγκεχυμένη έννοια της αρετής προκαλεί σύγχυση και στην παιδεία και τους στόχους της.

Εφόσον ο κάθε πολίτης δεν έχει κοινή αντίληψη και θέση για την έννοια αρετή, εύλογα προβάλλονται πολλές διαφορετικές απόψεις: α) ως προς την άσκησή της και β)ως προς τον τρόπο κατάκτησής της μέσω της παιδείας.

Οι θέσεις του Αριστοτέλη ως προς το περιεχόμενο της εκπαίδευσης: η μέση οδός

Η ρεαλιστική αντίληψη του Αριστοτέλη για το χαρακτήρα της παιδείας

Ο Αριστοτέλης μελετά το θέμα της παιδείας και διατυπώνει τις θέσεις του με μετριοπάθεια και ρεαλισμό. Απορρίπτει το μονοδιάστατο χαρακτήρα που είχε σε μεγάλο βαθμό η παρεχόμενη εκπαίδευση κατά την εποχή του και ιδιαίτερα η πρακτικά/ επαγγελματικά προσανατολισμένη, καθώς το πρότυπο της επαγγελματικής εκπαίδευσης συνδέεται με τους ανθρώπους, που διαθέτουν τη γνώση και την κατασκευαστική ικανότητα τους στην υπηρεσία των άλλων με αμοιβή, πράγμα, που αποτελεί στοιχείο δουλικότητας, κατά τον Αριστοτέλη. Αντίθετα, θέτοντας ως πρωταρχικό στόχο της παιδείας τη διάπλαση ενάρετων- ελευθέρων πολιτών, προβάλλει ένα πρότυπο παρεχόμενης γνώσης, που συνθέτει στοιχεία χρησιμότητας, αναγκαιότητας και επιστημονικής αλήθειας, με κυρίαρχο τον ηθικοπλαστικό προσανατολισμό. Η παιδεία, κατά τον Αριστοτέλη, πρέπει να εστιάζει στην καλλιέργεια της αρετής, έχει ανθρωπιστικό- ανθρωποκεντρικό προσανατολισμό και ο απώτερος στόχος της είναι προφανώς η κατάκτηση της ευδαιμονίας.